Sa mezus iscola

S'aranzolu ti selvat de iscola,
Circe, e lassa sas artes de Didone.
Balla su fusu e fila corizone,
su filadu in sa naspa incoldiola.

E molia, fascadu cun s'atzola
su ghìndalu, chi cantet sa cantone.
Imbóliga in s'insùlu su ballone,
fagh'in s'istesa istrisciare s'ispola.

Risélvadi su poddighe 'e s'aneddu,
coràtzadi su mediu 'e didale
e cun s'agu sa doda ti ricama.

Gai, coment'at fatu jaja e mama,
un'isposa diventas ideale
e-i sa domo tua unu casteddu.

Su vintises de Frealzu 1930